b'\n_START_ARTICLE_\nHerod Antipa\n_START_SECTION_\n\xc5\xbdivljenje\n_START_PARAGRAPH_\nHerod Antipa je bil sin Heroda Velikega in njegove \xc5\xbeene Maltake. Herod Antipa, njegov brat Herod Arhelaj in polbrat Herod Filip (starej\xc5\xa1i) so pre\xc5\xbeiveli del svoje mladosti v Rimu, kjer so bil dele\xc5\xbeni rimske vzgoje, hkrati pa so s svojimi telesi jam\xc4\x8dili za dobre odnose med dru\xc5\xbeino Herodov in Rimskim imperijem. _NEWLINE_Po o\xc4\x8detovi smrti je Herod Antipa postal tetrarh Galileje. Izraz tetrarh pomeni vladar \xc4\x8detrtine ali \xc4\x8detrtni vladar: o\xc4\x8de Herod Veliki je kraljestvo razdelil na \xc5\xa1tiri dele in jih zaupal v upravljanje svojim sinovom. Herod Antipa je bil formalno sicer vladar Galileje, dejansko pa je bil v vsem odvisen od Rimljanov. Za novo prestolnico Galileje je izbral lepo lokacijo ob Galilejskem jezeru in tam zgradil mesto, ki ga je poimenoval Tiberija - rimskemu cesarju Tiberiju na \xc4\x8dast._NEWLINE_Ko je bil v Rimu, se je Herod Antipa zaljubil v Herodiado, \xc5\xbeeno svojega polbrata Filipa. Ob odhodu v Galilejo jo je vzel s seboj in se z njo poro\xc4\x8dil, hkrati pa je napodil svojo prej\xc5\xa1njo \xc5\xbeeno. Sveto pismo poro\xc4\x8da, da je Janez Krstnik Heroda ostro opominjal, da ne sme \xc5\xbeiveti z \xc5\xbeeno svojega brata, Herodiada pa je poskrbela, da je Janez Krstnik to pla\xc4\x8dal z glavo (glej Mr 6,17-28)._NEWLINE_Sveto pismo navaja tudi, da je se je Herod Antipa sre\xc4\x8dal z Jezusom. Jezusa so namre\xc4\x8d po aretaciji izro\xc4\x8dili Ponciju Pilatu, ta pa ga je poslal k Herodu, ker je bil Jezus iz Galileje. Herod je Jezusa zasli\xc5\xa1eval, a Jezus ni odgovarjal na vpra\xc5\xa1anja in potem ga je Herod poslal nazaj k Pilatu (glej Lk 23,1-12)._NEWLINE_Zgodovinar Jo\xc5\xbeef Flavij poro\xc4\x8da, da je pozneje rimski cesar Kaligula Heroda izgnal v Lugdunum Convenarum (dana\xc5\xa1nji Saint-Bertrand-de-Comminges, Francija) in sam prevzel popolno oblast nad njegovimi de\xc5\xbeelami. Herod je kmalu po tem umrl.'